**Nuorten vuosikokous 3.-5.10.2014**

**Hyväksytyt aloitteet, ponnet ja kannanotot**

**ALOITE 1
Uusille vapaaehtoisille infopaketti**

Tällä hetkellä osa vapaaehtoisiksi haluavista ei pääse mukaan toimintaan, koska heidän yhteydenottonsa jää vaille vastausta. Lisäksi osastoilla ei ole aina tarjota vapaaehtoiseksi pyrkiville sitä, mitä tämä haluaisi. Infopaketti olisi ytimekäs ja sitä voisi jakaa myös toiminnasta kiinnostuneille. Pakettia olisi hyvä myös päivittää tilanteen mukaan. Infopaketti voi olla sähköinen ja netissä nykyisten nettisivujen puitteissa. Myös ulkoasuun tulisi kiinnittää huomiota.

Piirit ja osastot rakentavat paketin, jota voisi jakaa kaikille mukaan tuleville. Paketti sisältäisi kaikki oleelliset yhteystiedot (esimerkiksi osaston nuorisoyhdyshenkilö) sekä listan mahdollisuuksista osallistua.

Piireillä ja osastoilla pitää olla saatavilla tarvittava tietoa niille, jotka haluavat mukaan toimintaan.

**ALOITE 2**

**Miten nuoria lisää?**

Ongelmana on, että nuoria näkyy liian vähän Suomen Punainen Ristin toiminnassa, sosiaalisessa mediassa ja katukuvassa. Koska nuoret käyttävät paljon sosiaalista mediaa, tätä kautta heitä saisi meidän toimintaamme helposti mukaan sekä näkyviin. Nuorten näkyvyyden lisääminen sosiaalisessa mediassa, esimerkiksi tekisimme valtakunnallisen instagram-tilin ja oma #hashtag, sekä oma Youtube-kanava, jossa jokainen piiri vloggaisi omasta toiminnastaan.

**ALOITE 3**

**Kummi uusille vapaaehtoisille**

Uusille vapaaehtoisille nimetään kummi. Tämä helpottaisi uuden vapaaehtoisen nuoren mukaan pääsemistä sekä auttaisi osastoja kehittämään toimintaa.

Uusille vapaaehtoisille nimetään kummi. Kummi jakaa hänelle infoa, ja esittelee hänet muille toimijoille. Kummin tueksi tuotetaan työkaluja, esimerkiksi esittelypassi. Myös osastojen toimintaa voisi edistää kummien avulla. Esimerkiksi piirin nuorisotoimikunnan jäsenet saavat kummiosastot. Jos nuori vapaaehtoinen muuttaa, hänelle nimetään uudella paikkakunnalla kummi.

**ALOITE 4**

**Suomen Punaisen Ristin toiminta monikielisemmäksi**

Monikulttuurisuutta ja -kielisyyttä kaikkeen toimintaan! Tällä hetkellä englanniksi toimintaa on lähinnä ensiapua, muita kieliä ei juuri ole huomioitu.

Tavoitetilana on tarvelähtöinen toiminta, nuorten omien tarinoiden hyödyntäminen ja olemassa olevien vapaaehtoisten taitojen hyödyntäminen (esimerkiksi tulkkauksessa ja rekrytoinnissa).

Hyödynnetään tulkkaustaitoisia omista osastoista ja vapaaehtoisista. Yhteistyön tiivistämistä esimerkiksi vastaanottokeskusten, sosiaalitoimen, maahanmuuttopalveluiden ja yliopistojen kanssa. Vastuutahona olisi monikulttuurisuustyön yhdyshenkilöt. Tarvitaan myös koulutusta eri toimintaryhmien vetäjille liittyen monikulttuurisuuteen ja esimerkiksi eri kieltä puhuvan vastaanottamiseen. Toivotaan, että SPR:ssä olisi myös enemmän viittomakielen taitoisia.

Tiivis yhteistyön SPR:n ja eri tahojen kanssa, mikä mahdollistaa ei suomea äidinkielenään puhuvien toimintaan mukaan tulemisen.

**ALOITE 5**

**Koulutus nuorisotoiminnan ja kouluyhteistyön yhdyshenkilöille**

Uusille nuorille on usein epäselvää, mitä/minkälaista toimia he voivat tehdä osastoissa ja järjestössä. Tästä osoituksena on, että monien nuorten innostus on hiipunut, eivätkä he löydä tai saa tukea ja kannustusta toimintaansa.

Ajanmukaistetaan kouluyhteistyön ja nuorisotoiminnan yhteyshenkilöiden käyttämät materiaalit. Ohjataan nuoria yhteyshenkilöille, jotka tietävät, mitä tarjontaa nuorille on. Täten nuoret pysyvät aktiivisina ja jakavat tietoa eteenpäin. Keskustoimiston vapaaehtois- ja nuorisoyksikkö sekä piirit ovat vastuussa ehdotuksen toteutuksesta.

Järjestetään koulutus (valtakunnallisen mallin mukaan) nuorisotoiminnan ja kouluyhteistyön yhteyshenkilöille, minkä jälkeen kyseiset henkilöt tietävät, mihin ja miten uudet nuoret ohjataan. Suosittelemme piiri- ja osastoyhteistyötä.

Nuorten vuosikokous kehottaa samalla huomioimaan, ettei PROMO-koulutusten kanssa tehdä päällekkäistä koulutussisältöä.

**ALOITE 6**

**Muutos Nuorten vuosikokouksen työohjeeseen**

Nuorten vuosikokouksen työohje on epäselvä. Valtakunnallinen nuorisotoimikunta kerää palautetta SPR:n jäseniltä Nuorten vuosikokouksen työohjeeseen liittyen ja kokoaa avoimen työryhmän, joka tekee konkreettisia muutosehdotuksia työohjeeseen.

Muutosehdotukset tuodaan nuorten vuosikokoukseen 2015 kommentoitavaksi. Muutoksia työstetään eteenpäin nuorten vuosikokouksen 2015 saatujen palautteiden perusteella ja muutosehdotukset tuodaan lopullisessa muodossaan hyväksyttäväksi nuorten vuosikokoukselle 2016, jonka jälkeen uusi työohje astuu voimaan.

Muutokset huomioidaan myös tulevassa sääntöuudistuksessa.

**ALOITE 7**

**Työohjeen muuttaminen**

Työohjetta muutetaan niin, että nuorten vuosikokouksen piiriraportit koskevat vuosikokousten välistä aikaa (esim. lokakuu 2016-lokakuu 2017).

**ALOITE 8**

**Tietoa toimintamuodoista**

Ikäluokalle 7-29 vuotta ei ole tarjolla tarpeeksi toimintamuotoja. Kun uusia toimintaideoita kehitetään, niistä harvemmin kerrotaan muille nuorisoryhmille muissa piireissä.

Jokaisen piirin valiokunnat keräävät kaikki ideat ja nuorisotoimet, ja lähettävät ne säännöllisin välein valtakunnallisen nuorisotoimikunnan kummille. Nuorisotoimikunta jakaa ideat piirien kanssa.

Kevättapaamisessa vapaaehtoisille annetaan mahdollisuus osallistua ideatyöskentelyyn.

**ALOITE 9**

**Osastojen ja piirien viestintäkoulutus**

Luodaan osastoille ja piireille suunnattu viestintäkoulutus. Osastojen ja piirien kyvyt ja halut viestintään vaihtelevat runsaasti. Valtaosalla osastoista ei ole viestintäsuunnitelmaa tai osaamista viestinnän kehittämiseen. Nuorten suosimat kanavat eivät silti ole tehokkaassa käytössä, eikä kohderyhmäkohtaista viestintää hallita.

Kehitetään viestintäkoulutus osastoille ja piireille. Koulutus rakennetaan valtakunnallisen koulutusjärjestelmän mukaisesti, jossa kouluttajina toimivat vapaaehtoiskouluttajat.

**PONSI 1**

**Rednetin kehittäminen**

Rednet on koettu sekavaksi ja käytettävyydeltään heikoksi. Tietoa ei löydetä ja hakutoiminto ei toimi.

Rednetin käytettävyys analysoidaan ja löydösten pohjalta tehtävässä kehitystyössä hyödynnetään nuorten näkemystä.

**PONSI 2**

**Markkinoinnin houkuttelevuuden lisääminen**

Suomen Punaisen Ristin toimintalinjauksessa esitetään, että vahva yhteisöllisyys on mahdollista, kun ”nuoret auttavat entistä rohkeammin avun tarpeessa olevia lapsia ja nuoria”. Tähän ei kuitenkaan pystytä, ellei toimintaan saada mukaan uusia vapaaehtoisia. Uusien toimijoiden mukaan saaminen on haasteellista osin siitä syystä, että markkinointi ei ole nuoria mukaan houkuttelevaa.

Tämä ei kuitenkaan tarkoita sitä, etteikö Suomen Punaisella Ristillä olisi kykyä tai mahdollisuutta tehdä markkinoinnistaan houkuttelevampaa. Parhaimmillaan mainonta voi olla pysäyttävää ja ajatuksia herättävää, kuten Rasisminvastaisella viikolla julkaistuissa mainosvideoissa. Nuorten tasolle tulevalla mainonnalla voitaisiin houkutella nuoria mukaan toimintaan.

Paikallisella tasolla nuorisotoimikuntien ja osastojen toiminnalla on suuri merkitys uusien jäsenten ja vapaaehtoisten mukaan saamiseksi, mutta valtakunnallisesti näkyvyyttä tulisi lisätä entistä paremmalla ja tehokkaammalla mainonnalla. Tällä hetkellä valtakunnallisissa mainoksissa ja esitteissä ulkoasu ei houkuttele, vaikka sisältö olisikin hyvä. Kuvilla ja visuaalisella ilmeellä on suuri merkitys mainonnan vaikuttavuuden kannalta.

Nuorten mukaan saaminen vaatii ponnistuksia niin paikallisella kuin valtakunnallisellakin tasolla. Mainonnan tulisi parhaalla mahdollisella tavalla tukea osastoja ja muita paikallisia toimijoita uusien vapaaehtoisten hankinnassa.

**PONSI 3**

**Muutos vaalitoimikunnan kokoonpanoon**

Nuorten vuosikokouksen työohjetta muutetaan niin, että vaalitoimikunnan jäsen ei voi itse olla ehdolla vaalissa ja vaalitoimikunnan jäsenille tulee valita kaksi varajäsentä.

**KANNANOTTO 1**

**Kannanotto päivystysliivien väristä**

Tällä hetkellä vapaaehtoiset päihdetyöntekijät tekevät työtä, ensiavun tapaan punaisissa liiveissä. Vielä pari vuotta sitten he olivat sinisissä liiveissä. Tällä hetkellä tilanne on, että päihdepäivystäjät sekoitetaan ensiapuun vaikka näin ei tulisi olla. Liivit aiheuttavat sekaannusta myös viranomaisten saralla.

Hämeen piirin Ensiapu- ja valmiustoimikunta on tehnyt esityksen liivien värin vaihtamisesta. Samalla voidaan tarkastella liivien malleja. Tuemme EVA-toimikunnan aloitetta liivien värin vaihtamista takaisin siniseksi.